
Mikroalga termeszthetőségének kísérleti vizsgálata különböző kémiai összetételű tápközegekben

A Chlorella vulgaris könnyen termeszthető olcsó tápanyagrendszerrel és a szárazföldi energianövényekhez képest gyorsabb növekedési sebességgel, valamint magas biomassza-termelőképességgel rendelkezik. A termelési-feldolgozási költségek azonban továbbra is túl magasak ahhoz, hogy a piacon versenyképesek legyenek. Valójában ez a mikroalgák iparának egyik fő problémája napjainkban, azonban el kell ismerni, hogy az elmúlt évtizedben jelentős javulást értek el és a várakozások szerint a mikroalgák ipara a közeljövőben különböző szinteken erősen versenyképes lesz a piacon. A C. vulgaris figyelemre méltó értékei megalapozzák a jövőbemutató alkalmazások további kutatását, ahol a jövő bioiparának erős jelöltjeként fog szerepelni. Napjainkban ezeket a mikroszkopikus organizmusokat javarészt még mindig táplálékkiegészítőként fogyasztják, mindazonáltal ígéretes fenntartható energiaforrásnak is tekintik, mivel képesek nagy mennyiségű lipid felhalmozására, amelyek alkalmasak a biodízel előállítására.
A kutatás célja különböző kémiai összetételű tápközegek hatásának vizsgálata volt a Chlorella vulgaris mikroalgák szaporodására. Ennek nyomon követésére a minták különböző kémiai- (NH4+, NO3-, K+, PO43-, KOI, pH, elektromos vezetőképesség) és biológiai paramétereit (klorofill koncentráció, aktivitás), valamint az UV-látható fény tartományban lévő abszorbanciáját is vizsgáltuk. A kísérlet 7 héten keresztül zajlott heti 1 mintavételezéssel 4 beállított, egyenként 4 L-es különböző kémiai tápoldatban, melyek a következők voltak: kontroll – C (BG-11); kezelés 1 – T1 (BG-11 emelt nitrát tartalommal); kezelés 2 – T2 (BG-11 emelt foszfát tartalommal); kezelés 3 – T3 (BG-11 emelt nitrát- és foszfát tartalommal).
A vizsgálat során a kémiai paraméterek minden egyes minta esetében logaritmikus, valamint lineáris csökkenést, míg az abszorbancia vizsgálat során a klorofill és karotinoid AB koncentrációk hétről hétre növekvő tendenciát mutattak. A változások mértéke és iránya összhangban volt a mikroalgák szaporodásával, aktivitásával. A legjelentősebb biomassza növekedést a kontrolhoz képest a T3-as kezelés mutatta (+58%) a maximális mért klorofill koncentrációt figyelembe véve. A mikroalga növekedését exponenciális egyenlettel jellemeztük, amely alapján az optimális kultivációs idő számítható a vizsgált közegekre vonatkozóan



